Document ID: 31994R2222

KOMISSION ASETUS (EY) N:o 2222/94,
annettu 13 päivänä syyskuuta 1994,
Portugalissa 31 päivänä maaliskuuta 1993 olleille riisivarastoille myönnettävää tukea koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon asetuksella (ETY) N:o 3653/90 säädetyn, Portugalin viljan ja riisin yhteisiä markkinajärjestelyjä koskevan siirtymäjärjestelyn muuttamisesta 17 päivänä maaliskuuta 1993 annetun neuvoston asetuksen (ETY) N:o 738/93(1) ja erityisesti sen 2 artiklan
sekä katsoo, että
riisin interventiohinta Portugalissa on mukautettava yhteisössä sovellettavaan hintaan 1 päivästä huhtikuuta 1993 alkaen; viimeksi mainittu hinta on tasoltaan Portugalissa sovellettavaa alhaisempi; kyseisen mukauttamisen seurauksena on kaupan liittymistasausmaksut poistettava; sopusointuisen kansallisesta järjestelystä yhteisön järjestelmään siirtymisen helpottamiseksi olisi säädettävä niiltä kansallista satoa olevan riisin määriltä, jotka olivat varastoituina Portugalissa vielä 31 päivänä maaliskuuta 1993, myönnettävästä korvauksesta,
kyseisen korvauksen olisi oltava vastaavan tasoinen kuin Portugalissa markkinointivuonna 1992/1993 voimassa olleet, komission asetuksella (ETY) N:o 1842/92(2) vahvistetut liittymistasausmaksut,
järjestelmän moitteeton toiminta edellyttää Portugalilta hallinnollista valvontaa sen takaamiseksi, että tukea myönnetään määrättyjä edellytyksiä noudattaen; tukihakemukseen olisi sisällytettävä vähimmäistiedot Portugalin toteuttamia tarkastuksia varten,
tehokkuuden vuoksi olisi säädettävä tehtyjen hakemusten paikkansapitävyyden tarkastamisesta itse paikalla; mainittu tarkastus olisi suoritettava kaikkien tehtyjen hakemusten osalta,
olisi annettava säännöksiä, jotka mahdollistavat aiheettomasti maksetun tuen takaisin perimisen samoin kuin asianmukaiset seuraamukset vääristä ilmoituksista, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Portugalissa sijaitseville yrityksille voidaan myöntää tukea niille 31 päivänä maaliskuuta 1993 kuuluneiden, liitteessä tarkoitettujen riisivarastojen osalta.
Riisin eri luokkia koskevat tuen määrät vahvistetaan mainitussa liitteessä.
2 artikla
1. Voidakseen saada 1 artiklassa tarkoitettua tukea hakijan on ollut viimeistään 1 päivänä marraskuuta 1994 jätettävä hakemuksensa INGA:lle (Instituto Nacional de Garantia Agrícola) kirjatussa kirjeessä tai mitä muuta tahansa kirjallista sähköisen viestinnän muotoa käyttäen.
2. Hakemukseen on sisällytettävä vähintään seuraavat tiedot:
- hakijan nimi ja osoite,
- määrä,
- varastointipaikka,
- ilmoitus, jossa hakija todistaa riisin kuuluneen hänelle 31 päivänä maaliskuuta 1993,
- hakijan sitoumus suostua kaikkiin hakemuksen paikkansapitävyyden todentamisen mahdollistaviin tarkastuksiin.
3 artikla
1. Portugalin viranomaisten on perustettava hallinnollinen valvontajärjestelmä, jolla taataan, että tuen myöntämisedellytykset täytetään. Viranomaisten on tarkastettava tehtyjen hakemusten paikkansapitävyys itse paikalla. Mainittu tarkastus on suoritettava kaikkien tehtyjen hakemusten osalta.
2. Jokainen itse paikalla suoritettava tarkastus on merkittävä pöytäkirjaan.
4 artikla
Neuvoston asetuksen (ETY) N:o 3813/92(3) 6 artiklassa tarkoitettuna tukioikeuden määräytymisperusteena on pidettävä tämän asetuksen voimaantulopäivää.
5 artikla
1. Jos ilmoitettu määrä havaitaan tarkastuksessa enintään 10 prosenttia tai 10 tonnia todettua määrää suuremmaksi, tuki on laskettava todetun määrän perusteella, kun siitä on vähennetty määrä, jolla se on ylitetty.
2. Jos mainittu ylitys on 1 kohdassa säädettyä suurempi, hakemus on hylättävä.
3. Jos tukea on maksettu aiheettomasti, kyseiset summat on perittävä takaisin korotettuina tuen maksamisesta siihen asti, kunnes edunsaaja maksaa sen takaisin, kuluneelta ajalta laskettavalla 15 prosentin korolla. Takaisin perittävät summat on maksettava maksajana toimineelle toimielimelle ja vähennettävä Euroopan maatalouden ohjaus- ja tukirahaston (EMOTR) tukiosastosta rahoitetuista menoista.
6 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä syyskuuta 1994.

Labels: 10
18
17
6